আইন অনুষদ, আলিগড় মুসলিম বিশ্ববিদ্যালয়

**আইন অনুষদ, আলিগড় মুসলিম বিশ্ববিদ্যালয়** হলো আলিগড় মুসলিম বিশ্ববিদ্যালয়ের একটি আইন বিদ্যালয় যার আইন শিক্ষা ও লেখালেখির ১০০ বছরেরও বেশি ইতিহাস রয়েছে। ১৮৯১ সালের ২৯ ডিসেম্বর বিচারপতি ডগলাস স্ট্রেট আইন ক্লাসের উদ্বোধন করেন।

২০১৪ সালে এই অনুষদটি ইন্ডিয়া টুডে কর্তৃক সংকলিত ভারতের সেরা আইন কলেজগুলোর তালিকায় ৬ নম্বরে স্থান পায়। ২০১৫ এবং ২০১৬ সালেও অনুষদটি এই অবস্থান ধরে রাখতে সক্ষম হয়েছিল।

## শিক্ষা কার্যক্রম

### স্কলার-ইন-রেসিডেন্স

আলিগড় মুসলিম বিশ্ববিদ্যালয় আধুনিক ভারতীয় আইনি শিক্ষার জনক এন আর মাধব মেননকে আইন বিভাগের স্কলার-ইন-রেসিডেন্স হিসেবে নিযুক্ত করেছে। অধ্যাপক মেনন ছিলেন আলিগড় মুসলিম বিশ্ববিদ্যালয়ের আইন বিভাগ থেকে পিএইচডি অর্জনকারী প্রথম ব্যক্তি। তিনি দেশের অন্যতম জনপ্রিয় আইনি শিক্ষাবিদ এবং প্রতিষ্ঠান নির্মাতা হিসেবে পরিচিত। তিনি পাঁচ বছরের সমন্বিত এলএলবি প্রোগ্রামের রূপকার এবং ভারতের দুটি শীর্ষস্থানীয় আইন বিশ্ববিদ্যালয়ের (ন্যাশনাল ল স্কুল অফ ইন্ডিয়া ইউনিভার্সিটি, ব্যাঙ্গালোর এবং ন্যাশনাল ইউনিভার্সিটি অফ জুডিশিয়াল সায়েন্সেস, কলকাতা) প্রতিষ্ঠাতা উপাচার্য। অধ্যাপক ড. এন আর মাধব মেনন প্রায় পাঁচ দশক ধরে ভারতীয় আইনি শিক্ষাকে উন্নত দেশগুলোর সমপর্যায়ে নিয়ে আসার জন্য প্রচেষ্টা চালিয়েছেন।

মেনন আরও যেসব দায়িত্ব পালন করেছেন:
* আলিগড় মুসলিম বিশ্ববিদ্যালয়ের আইন অনুষদের শিক্ষক।
* ভারতের আইন কমিশনের সদস্য।
* ভারত সরকার কর্তৃক নিযুক্ত আইনি সহায়তা কমিটি (১৯৭৩), সিভিল সার্ভিসেস পরীক্ষা সংস্কার কমিটি (২০০০-২০০১) এবং ফৌজদারি বিচার সংস্কার (২০০২-২০০৩) সহ বেশ কয়েকটি বিশেষজ্ঞ কমিটির সদস্য।

### সমঝোতা স্মারক

আইন অনুষদের অন্যতম বড় সাফল্য হলো ২০১০ সালের ১৭ ফেব্রুয়ারি বিশ্বের অন্যতম প্রধান আইন শিক্ষা প্রতিষ্ঠান আমেরিকার জর্জ ওয়াশিংটন ইউনিভার্সিটির সাথে সমঝোতা স্মারক স্বাক্ষর। এই উদ্যোগের মাধ্যমে উভয় প্রতিষ্ঠানের শিক্ষক এবং পিএইচডি বা এসজেডি গবেষকরা গবেষণার উদ্দেশ্যে এক বা দুই সেমিস্টারের জন্য ভিজিটিং স্কলার হিসেবে অংশগ্রহণের সুযোগ পান।

### প্রকাশনা

বিভাগটি আলিগড় ল জার্নাল প্রকাশ করে।

## পাঠ্যক্রমসমূহ

আইন অনুষদ বর্তমানে নিম্নলিখিত কোর্সগুলো পরিচালনা করছে:

* পাঁচ বছরের সমন্বিত ব্যাচেলর অফ আর্টস এবং ব্যাচেলর অফ লজ (বিএ, এলএলবি)
* দুই বছরের মাস্টার অফ লজ (এলএলএম)
* ডক্টর অফ ফিলোসফি (পিএইচডি)
* ডিপ্লোমা কোর্স

## সুবিধাসমূহ

### আইন অনুষদ ভবন

আইন অনুষদ আগে স্যার সৈয়দ হলে অবস্থিত ছিল যা পরে বর্তমান কমার্স অনুষদে স্থানান্তরিত হয়। বর্তমানে অনুষদটি বিশ্ববিদ্যালয়ের কিলা রোড ভবনে অবস্থিত।

### সেমিনার লাইব্রেরি

সেমিনার ল লাইব্রেরি হলো এই অনুষদের প্রাচীনতম সেমিনার লাইব্রেরি। এখানে ১৯শ শতাব্দীর অনেক জার্নাল এবং বই রয়েছে। লাইব্রেরিটিতে ৩৫টি জাতীয় জার্নাল এবং ১৫টি আন্তর্জাতিক জার্নাল ছাড়াও পাঠ্যপুস্তক, রেফারেন্স বই এবং গবেষণা বইসহ প্রায় ৩৫,০০০ বই রয়েছে।

### আইনি সহায়তা ক্লিনিক এবং মধ্যস্থতা কেন্দ্র

আইনজীবী শিক্ষক এবং স্থানীয় বিচার বিভাগের তত্ত্বাবধানে শিক্ষার্থীদের সম্পৃক্ত করার মাধ্যমে দরিদ্র ও অভাবী বিচারপ্রার্থীদের আইনি নির্দেশনা ও পরামর্শ প্রদানের জন্য অনুষদটি এই কেন্দ্রটি পরিচালনা করে।

## ল সোসাইটি

ল সোসাইটি ১৮৯৪ সালে একটি অলাভজনক ছাত্র সংগঠন হিসেবে প্রতিষ্ঠিত হয়। আইনি শিক্ষা এবং অনুশীলনে শিক্ষার্থীদের অংশগ্রহণ ও দক্ষতা বৃদ্ধির দীর্ঘ ঐতিহ্য রয়েছে এই সংগঠনের। আইন অনুষদের ডিন ল সোসাইটির সভাপতি হিসেবে দায়িত্ব পালন করেন।

সোসাইটিটি একাডেমিক এবং সাংস্কৃতিক উভয় ক্ষেত্রেই শিক্ষার্থীদের বিকাশে প্রতিশ্রুতিবদ্ধ। এটি শিক্ষার্থীদের মুটিং, আইনি গবেষণা, আইনি লিখন, বিতর্ক এবং কুইজ প্রতিযোগিতায় দক্ষতা বাড়ানোর একটি প্ল্যাটফর্ম প্রদান করে। এছাড়া ফেস্ট এবং রিডিং ক্লাব আয়োজনের মাধ্যমে এটি শিক্ষার্থীদের জন্য গঠনমূলক বিনোদনের পরিবেশ তৈরি করে। সোসাইটিটির লক্ষ্য হলো আইনি পেশাদার ফোরাম এবং পেশাদারদের সাথে নেটওয়ার্ক তৈরি করা যাতে আলিগড় মুসলিম বিশ্ববিদ্যালয়ের আইন গ্রাজুয়েটদের আইনি অঙ্গনে উপস্থিতি শক্তিশালী হয়। এর মূল লক্ষ্য হলো আইন শিক্ষার্থীদের চিন্তাভাবনার চমৎকার প্রকাশ ঘটানো এবং তাদের উন্নতি ও শিখনের জন্য একটি উপযুক্ত স্থান প্রদান করা। আয়েশা নাসির আলভি ২০২০-২১ সেশনে ল সোসাইটির সেক্রেটারি হিসেবে দায়িত্ব পালন করেছেন। আকাশ ভার্শনে ২০২২-২০২৩ সেশনের জন্য এর ভাইস প্রেসিডেন্ট ছিলেন। হাম্মাদ খান বর্তমানে ২০২৪-২৫ শিক্ষাবর্ষের জন্য ল সোসাইটির অনারারি সেক্রেটারি হিসেবে দায়িত্ব পালন করছেন।

## ড. আম্বেদকর চেয়ার অফ লিগ্যাল স্টাডিজ অ্যান্ড রিসার্চ

ড. ভীমরাও রামজি আম্বেদকরের জন্মশতবার্ষিকী উদযাপনের জন্য গঠিত শিক্ষা সংক্রান্ত উপকমিটি ১৯৯২ সালে বিভিন্ন প্রতিষ্ঠান ও বিশ্ববিদ্যালয়ে ড. আম্বেদকর চেয়ার স্থাপনের সুপারিশ করে। সেই সুপারিশের প্রেক্ষিতে নয়াদিল্লির ড. আম্বেদকর ফাউন্ডেশন এবং ভারত সরকারের সামাজিক ন্যায়বিচার ও ক্ষমতায়ন মন্ত্রণালয় কর্তৃক ড. বি আর আম্বেদকরের দর্শন, চিন্তা, আদর্শ ও লক্ষ্য নিয়ে গবেষণা ও অধ্যয়ন পরিচালনার জন্য এই চেয়ারটি স্থাপন করা হয়। ১৯৯২ সালে এটি প্রতিষ্ঠিত হয় এবং অধ্যাপক মোহাম্মদ শাব্বির এই চেয়ারের প্রতিষ্ঠাতা পরিচালক।

এই চেয়ারটি ২০০৫-০৬ সাল থেকে নিয়মিতভাবে কুয়েস্ট ফর জাস্টিস নামক একটি সুপ্রতিষ্ঠিত আইনি জার্নাল প্রকাশ করে আসছে।

এছাড়া এটি ভারত সরকারের পক্ষ থেকে প্রতি বছর ড. বি আর আম্বেদকরের জন্মবার্ষিকী স্মরণে জাতীয় প্রবন্ধ প্রতিযোগিতার আয়োজন করে।

## র‍্যাঙ্কিং
 
২০২২ সালে ন্যাশনাল ইনস্টিটিউশনাল র‍্যাঙ্কিং ফ্রেমওয়ার্ক (এনআইআরএফ) কর্তৃক ভারতের আইন বিদ্যালয়গুলোর মধ্যে আলিগড় মুসলিম বিশ্ববিদ্যালয়ের আইন অনুষদ ১২তম স্থান অর্জন করে।

## উল্লেখযোগ্য প্রাক্তন শিক্ষার্থী
নিম্নলিখিত ব্যক্তিরা আলিগড় মুসলিম বিশ্ববিদ্যালয়ের আইন অনুষদে আইন অধ্যয়ন করেছেন।

### অভিনেতা ও বিনোদন ব্যক্তিত্ব
* খাজা আহমেদ আব্বাস, উর্দু ও হিন্দি চলচ্চিত্রের চিত্রনাট্যকার, পরিচালক এবং সাংবাদিক।

### আইনবিদ

* বিচারপতি সৈয়দ মুর্তজা ফজল আলী, ভারতের সুপ্রিম কোর্ট এবং জম্মু ও কাশ্মীর উচ্চ আদালতের প্রধান বিচারপতি।
* বিচারপতি বাহারুল ইসলাম (বিচারক), ভারতের সর্বোচ্চ আদালত এবং গৌহাটি উচ্চ আদালতের প্রধান বিচারপতি।
* বিচারপতি রাম প্রকাশ শেঠি, ভারতের সুপ্রিম কোর্ট।
* আব্দুল হাকিম খান, পাকিস্তানের প্রধান বিচারপতি।
* মুফতি বাহাউদ্দিন ফারুকী, জম্মু ও কাশ্মীর উচ্চ আদালতের ১২তম প্রধান বিচারপতি।
* সৈয়দ ওয়াজির হাসান, অবধ চিফ কোর্টের প্রধান বিচারপতি।

### শিক্ষাবিদ
* এন আর মাধব মেনন।
* ফয়জান মুস্তফা, উপাচার্য, নালসার ইউনিভার্সিটি অফ ল, হায়দ্রাবাদ এবং প্রতিষ্ঠাতা উপাচার্য, ন্যাশনাল ল ইউনিভার্সিটি, ওড়িশা।
* তাহির মাহমুদ।
* শাকিল আহমেদ সামদানি।

### প্রশাসক
* এস এম খান।

## তথ্যসূত্র

## বহিঃসংযোগ
* 
* বিশ্ববিদ্যালয়ের ওয়েবসাইট

বিষয়শ্রেণী:আলিগড় মুসলিম বিশ্ববিদ্যালয়ের বিভাগ
বিষয়শ্রেণী:ভারতের আইন বিদ্যালয়
বিষয়শ্রেণী:উত্তরপ্রদেশের আইন বিদ্যালয়